DJNovice - maj 2024

**Vabilo za sodelovanje pri pilotnem projektu**

Ministrstvo za javno upravo bo v sodelovanju z Gospodarsko zbornico Slovenije (GZS) in organizacijo OECD v letošnjem letu izvedlo več pilotnih projektov na temo različnih oblik sodelovanja naročnikov in krovnih organizacij pri javnem naročanju.

Eden izmed pilotnih projektov bo obsegal izvedbo javnega naročila nakupa živil pri izbranih naročnikih z uporabo aplikacije Katalog živil (https://www.katalogzivil.si/), ki so jo razvili na GZS in olajšuje javno naročanje ekoloških živil.

V okviru pilotnega projekta bo OECD v sodelovanju z GZS sodelujočim naročnikom zagotovil tehnično podporo pri izvajanju sodelovalnih pristopov z izmenjavo dobrih mednarodnih praks in strokovnega znanja. Tehnična podpora bo predvidoma trajala več mesecev. Odvisno od časovnega okvira zadevnega postopka javnega naročanja bo zajemala celoten cikel javnega naročanja, kolikor bo to mogoče, vsekakor pa pripravljalno fazo postopka javnega naročanja, kar je lahko zanimivo tudi za naročnike, ki v danem trenutku morda že imate sklenjeno pogodbo in izvedbe novega naročila v celoti ne načrtujete, ga boste pa izvedli v prihodnje. Delo v okviru pilotnega projekta bo potekalo v slovenskem jeziku.

OECD bo organiziral tudi delavnice za krepitev zmogljivosti ter pripravil smernice in komunikacijsko gradivo za novo vzpostavljene okvire sodelovanja med naročniki.

Poleg konkretne pomoči pri izvedbi postopka javnega naročila živil s pomočjo Kataloga živil se bodo s sodelovanjem v pilotnem projektu naročniki:

* od OECD in mednarodnih strokovnjakov učili, kako uporabljati sodelovalne pristope pri javnem naročanju;
* pridobili zmogljivosti in znanje, ki so potrebni za učinkovito izvajanje sodelovalnih pristopov pri javnem naročanju.

Sodelovanje pri projektu bo predstavljalo tudi primer dobre prakse sodelovalnih pristopov pri javnem naročanju.

V kolikor ste zainteresirani, bomo v nadaljevanju za naročnike organizirali virtualno srečanje s predstavniki GZS in OECD, da bi se pogovorili o interesu za sodelovanje v pilotnem projektu in načinih izvajanja. **Vaš interes za sodelovanje oz. morebitna vprašanja lahko naslovite na** [**gp.mju@gov.si**](mailto:gp.mju@gov.si)**, veseli bomo vašega sodelovanja**.

Na Ministrstvu za javno upravo verjamemo, da bo pilotni projekt prispeval k izmenjavi izkušenj in lažjemu izvajanju javnih naročil pri sodelujočih naročnikih.

V kolikor pa imate drugačno željo, kakšen primer sodelovanja v javnem naročanju bi vam pomagal pri vašem delu, se s pobudo prav tako lahko obrnete na nas, saj bomo izvedli več pilotnih projektov, s katerimi želimo raziskati učinkovite možnosti za nadgradnjo oblik sodelovanja med naročniki.

**OBVESTILO – PRENOVLJENA STALIŠČA**

Uporabnike obveščamo, da je na spletni strani Direktorata za javno naročanje, pod [Stališča ministrstva](https://ejn.gov.si/sistem/usmeritve-in-navodila/stalisca-ministrstva.html) objavljenih šest prenovljeni sistemski tolmačenji javno naročniške zakonodaje, in sicer:

* Stališče - ZJN-3 - [Ugotavljanje sposobnosti (PRENOVLJENO)](https://ejn.gov.si/dam/jcr:381affe2-4607-4377-82ad-db3b9925e40a/ZJN-3-_ugotavljanje_sposobnosti_dopolnitve.pdf)
* Stališče - ZJN-3 - [Evidenčna naročila (PRENOVLJENO)](https://ejn.gov.si/dam/jcr:eeb6f351-2c66-4da6-8e8d-f40d267c492c/ZJN-3_-_evidencno_narocilo.pdf)
* Stališče - ZJN-3 - [Sestavine pogodbe in socialna klavzula (PRENOVLJENO)](https://ejn.gov.si/dam/jcr:a49baa3a-eb10-4bc6-846b-aaf0708ebb59/ZJN-3_Sestavine_pogodbe_in_socialna_klavzula.pdf)
* Stališče - ZJN-3 - [Sklenitev in izvajanje okvirnega sporazuma (PRENOVLJENO)](https://ejn.gov.si/dam/jcr:d45c8583-30c4-41cb-b110-91210654eca2/ZJN-3-sklenitev_in_izvajanje_OS.pdf)
* Stališče - ZJN-3 - [Uresničevanje načela kratkih verig (PRENOVLJENO)](https://ejn.gov.si/dam/jcr:748255fb-805c-4b11-8d7c-a1283ee2f213/ZJN-3_-_nacelo_kratkih_verig.pdf)
* Stališče - ZJN-3 - [Obveščanje ponudnikov/ kandidatov in vročanje odločitve preko portala javnih naročil (PRENOVLJENO)](https://ejn.gov.si/dam/jcr:8aa9ee4f-4b2c-408f-aa34-5f79871641bf/ZJN-3_obvescanje_ponudnikov_dopolnitve.pdf)

Brezplačna spletna predstavitev vseh prenovljenih tolmačenj v letošnjem letu (skupaj jih je 8) bo izvedena v mesecu juniju, o točnem terminu in načinu prijave boste obveščeni v začetku junija.

**OBVESTILO - PRVA PREISKAVA V SKLADU Z INSTRUMENTOM ZA MEDNARODNO JAVNO NAROČANJE (IPI)**

Obveščamo vas, da je Evropska komisija (v nadaljevanju: Komisija) 24. aprila 2024 začela prvo preiskavo v okviru instrumenta za mednarodno javno naročanje (IPI), in sicer kot odziv na ukrepe in prakse na kitajskem trgu javnih naročil za medicinske pripomočke, zaradi katerih so evropska podjetja in izdelki nepošteno diskriminirani. Komisija je namreč zbrala dokaze, da se kitajski trg javnih naročil za medicinske pripomočke postopoma čedalje bolj zapira za evropska in tuja podjetja ter za izdelke, proizvedene v EU. To zapiranje povzročajo ukrepi, ki jih je uvedla Kitajska in nepošteno razlikujejo med lokalnimi in tujimi podjetji ter med lokalno proizvedenimi in uvoženimi medicinskimi pripomočki. Istočasno pa se je kitajski izvoz medicinskih pripomočkov v Evropo med letoma 2015 in 2023 povečal za več kot 100 %, kar kaže na splošno odprtost trgov EU. EU se odločno zavzema za enake konkurenčne pogoje na mednarodnih trgih javnih naročil. Preiskavo vodi Evropska komisija, ki je tudi odgovorna za skupno trgovinsko politiko EU. Postopek IPI zagotavlja strukturiran okvir, ki ga bo Komisija uporabila za sodelovanje s Kitajsko v konstruktivnem dialogu za iskanje obojestransko sprejemljive rešitve. Zato je prvi cilj preiskave v okviru instrumenta spodbujati dialog med pristojnimi organi o odpravi diskriminacije pri javnem naročanju v korist vseh. O dejanski uvedbi ukrepov v okviru instrumenta pa bo Komisija razmislila le v primeru, če z dialogom ne bo mogoče doseči pravičnega dogovora. Ukrepi lahko pomenijo prilagoditev ocene za ponudnike iz zadevne tretje države (znižanje njihovega skupnega števila točk v izbirnem postopku, s čimer se zmanjša možnost, da so izbrani) ali pod nekaterimi pogoji celo njihovo popolno izključitev iz zadevnega postopka v EU. Preiskava kitajskih javnih naročil za medicinske pripomočke bo sledila temu pristopu, katerega cilj je ponovno uravnotežiti trgovinske odnose med EU in Kitajsko ter spodbujati odprt in pravičen dostop tako do evropskega kot do kitajskega trga javnih naročil. Komisija bo države članice redno obveščala o napredku preiskave. Preiskava in posvetovanja bodo potekala devet mesecev, Komisija pa lahko to obdobje v utemeljenih primerih podaljša za pet mesecev. Po zaključku preiskave in posvetovanj bo Komisija javno objavila poročilo z glavnimi ugotovitvami in predlaganimi ukrepi.

**Več informacij o zadevni preiskavi je dostopno na naslednjih povezavah:**

[Prva preiskava v okviru instrumenta EU za mednarodno javno naročanje (europa.eu)](https://ec.europa.eu/commission/presscorner/detail/sl/ip_24_2044)

[Obvestilo o začetku preiskave v skladu z instrumentom za mednarodno javno naročanje v zvezi z ukrepi in praksami Ljudske republike Kitajske na trgu javnih naročil za medicinske pripomočke (europa.eu)](https://eur-lex.europa.eu/legal-content/SL/TXT/PDF/?uri=OJ:C_202402973) - V okviru točke 3 omenjenega obvestila so države članice in zainteresirane strani pozvane, naj sodelujejo v preiskavi in v 30 koledarskih dneh od objave tega obvestila predložijo relevantne informacije o obstoju in učinkih ukrepov in praks Kitajske ter o interesu Unije za sprejetje ukrepov IPI. Pri tem Komisija poziva naj se ravnajo po spletnih smernicah za predložitev informacij, objavljenih na portalu Access2Markets [IPI\_interested\_parties\_guidance.pdf (europa.eu)](https://trade.ec.europa.eu/access-to-markets/en/form-assets/IPI_interested_parties_guidance.pdf).

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek, sredo in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>  
  
Telefonsko svetovanje (tehnična pomoč, e-JN): 080 2002, vsak dan od ponedeljka do petka med 8.00 in 16.00 uro: <https://ejn.gov.si/tehnicna-pomoc> (Enotni kontaktni center državne uprave)  
  
Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>